Internasionale Verslag – 20 April 2020 - Corona Krisissentrum
Tuis / COVID-19 / Internasionale Verslag – 20 April 2020
Internasionale Verslag – 20 April 2020
Hier is enkele nuus hoogtepunte oor die koronapandemie vir vandag:
Die katastrofiese ekonomiese gevolge van die koronapandemie word daagliks meer duidelik. Amerikaanse oliepryse het Maandagoggend met nog 19% in Asiatiese markte getuimel tot 14,80 dollar per vaatjie. Dit is die laagste prys sedert Maart 1999. Die internasionale Brent ruolieprys, die prys waarteen Suid-Afrika ook olie aankoop, het Maandagoggend met 2,8% tot 27,28 dollar per vaatjie gedaal. Die rede vir die daling is dat daar toenemend verwag word dat die vraag na olie oor die volgende paar maande selfs laer sal wees as wat 'n maand of wat gelede verwag is. Intussen is die oorskot olie wat gestoor steeds besig om daagliks te styg, ten spyte daarvan dat olieproduserende lande ooreengekom het om olieproduksie met 9,7 miljoen vaatjies per dag te verlaag. Ekonomie verwag nou dat die olieprys vir nog 'n paar maande op hierdie baie lae vlakke kan bly.
Intussen styg die aantal mense in Amerika wat positief vir die koronavirus getoets het, steeds skerp met byna 770 000 mense wat teen Maandagoggend positief getoets het. Sterftes in die VSA het tot meer as 40 000 gestyg. Sterftes in Italië staan op byna 24 000, in Spanje op byna 21 000 en in Frankryk op byna 20 000. In die Verenigde Koninkryk is net meer as 16 000 sterftes reeds weens COVID-19 aangemeld.
President Donald Trump van Amerika het Sondag teen al die grootste media-instellings in die VSA uitgevaar. Selfs die konserwatiewe televisiekanaal Fox News en die regse nuuswebblad, Drudge Report het deurgeloop. Die konserwatiewe Britse televisie-aanbieder, Piers Morgan het Sondag gesê dat Trump se aanvallende daaglikse mediakonferensies 'n mislukking is en dat Trump die Amerikaanse publiek te na kom met sy hantering van die koronapandemie. Trump het Sondag op Twitter teen verskeie ander mediapersoonlikhede en nuuskanale uitgevaar.
Intussen neem druk toe op goewerneurs in verskeie Amerikaanse state om die inperkingsmaatreëls wat hulle ingestel het te verslap. Betogings het die naweek in verskeie state soos Michigan, Texas, Minnesota en Virginia plaasgevind waar mense wil sien dat dinge na normaal begin terugkeer omdat die inperkingsmaatreëls groot ekonomiese skade aanrig. President Trump het op Twitter die betogings aangemoedig en gesê dat mense die reg het om teen streng inperkingsmaatreëls te betoog. Ook in Brasilië was daar die naweek in verskeie stede betogings teen inperkingsmaatreëls wat deur goewerneurs van deelstate ingestel is. Net soos in die VSA is die president van Brasilië, Jair Bolsonaro ook gekant teen inperkingsmaatreëls.
Die meeste werksverliese in die VSA weens die koronapandemie vind in die groot stede soos New York, Los Angeles, Detroit en Chicago plaas. Volgens 'n studie van die University of Southern California is meer as 50% van die inwoners van Los Angeles nou werkloos. Uit die 22 miljoen mense wat tans werkloosheidsvoordele in die VSA kry, kom 1,3 miljoen uit Los Angeles. Slegs 45% van Los Angeles se inwoners het tans werk.
In Brittanje het die daaglikse dodetal weens COVID-19 Sondag met 'n derde afgeneem tot 596. Tot dusver is meer as 16 000 mense in die Verenigde Koninkryk aan COVID-19 dood met meer as 120 000 mense wat positief vir die siekte getoets het. Die land beleef tans 'n groot tekort aan beskermende klere en toerusting in hospitale. Die land voer die meeste van hierdie items uit ander lande in en is tans afhanklik van verskaffing uit Turkye. Daar word verwag dat skole in Brittanje eers teen Junie gaan heropen. Die Britse ekonomie ly reeds ernstige skade weens die noodmaatreëls wat tans geld en daar word verwag dat 'n wesenlike deel van Brittanje se 48 349 kroeë, weens die maatreëls sal moet sluit. Volgens die regering gaan restaurante en kroeë die langste moet toe bly en sal hulle moontlik eers teen die einde van die jaar kan heropen.
Singapoer het oor die afgelope paar dae 'n skerp toename in die voorkoms van die koronavirus beleef. Die rede hiervoor is dat duisende buitelandse arbeiders wat in koshuise in dié stadstaat tuisgaan vir die virus getoets het en dat dit duidelik geword het dat hoewel Singapoer die verspreiding van die virus die afgelope drie maande suksesvol kon keer, dit in hierdie woonkwartiere versprei het. Sondag is 1426 nuwe gevalle van infeksie, byna almal buitelandse gasarbeiders, aangemeld. Tot dusver het 8014 mense in Singapoer die koronavirus opgedoen en het 11 persone weens COVID-19 gesterf.
In Indië is die grootste toename in die voorkoms van die virus vanoggend bekend gemaak met 1533 ekstra gevalle wat positief getoets het. Tot dusver het 17 000 mense in Indië die koronavirus opgedoen. Dit is 0,001% van die land se bevolking. Die streng inperkingsmaatreëls wat sedert 24 Maart in Indië geld is vanaf vandag effens verslap met landbou-aktiwiteite en sommige vervaardiging wat kan voortgaan. Net meer as 550 mense is tot dusver aan COVID-19 in Indië dood.
Alle winkels in Duitsland wat kleiner as 800 vierkante meter is, het vandag vir besigheid heropen. Alle boekwinkels, fietswinkels en motorhandelaars kon ook heropen. Streng reëls oor higiëne en fisiese afstande moet in alle winkels geld. Die Duitse Kleinhandel Vereniging het egter kritiek gelewer op die feit dat groter besighede steeds moet toe bly. In Noorweë het kleuterskole vandag heropen, met laerskole wat volgende week heropen en die hoërskole wat daarna sal volg. In talle ander Europese lande word inperkingsmaatreëls tans uitgefaseer. Intussen het die grootste motorvervaardiger in die wêreld, Volkswagen, die Duitse regering vir 'n groter subsidie versoek, weens die skerp aanname in nuwe motors in die wêreld en die groot impak wat dit op Volkswagen se finansies het.
In Nieu-Seeland geld ligter inperkingsmaatreëls vanaf vandag met 'n verdere uitfasering van inperkingsmaatreëls wat vanaf volgende week moontlik is. Nieu-Seeland het op 26 Maart streng inperkingsmaatreëls ingestel en dié land het grootliks daarin geslaag om die verspreiding van die koronavirus te beperk. Minder as 1500 mense het tot dusver in Nieu-Seeland die virus opgedoen en slegs twaalf sterftes is weens COVID-19 aangemeld.
Heelwat ekonomiese data wat oor die volgende 10 dae in verskeie lande wêreldwyd bekend gemaak gaan word, sal verdere duidelikheid skep oor die omvang van die ekonomiese skade weens die pandemie.